- Det er en krystalklar krænkelse af Sveriges grundlæggende værdier, og vi tager det meget alvorligt.

Sådan lyder det ifølge SVT fra den svenske undervisningsminister, Gustav Fridolin (MP).

Udmeldingen kommer, efter Göteborgs-Posten har kunnet afsløre, at 27 ud af 40 kommunale børnehaver i udsatte områder erklærer sig villige til at tvinge børn til at gå med tørklæde mod deres vilje, hvis forældrene beder dem om det.

Læs også : Svensk medie afslører: Børnehaver klar til at tvinge tørklæder på muslimske piger

Udgav sig for en far

Journalister fra avisen har ringet rundt til de pågældende børnehaver og udgivet sig for at være far til en femårig pige med behov for en børnehaveplads.

De oplyste, at deres barn bar tørklæde efter forældrenes ønske, men at hun ikke var glad for at have det på og godt kunne finde på at tage det af. Herefter spurgte de, om børnehaverne var villige til at hjælpe med at få tørklædet på igen, hvis hun tog det af - selv hvis det var med tvang.

Læs også : Børnepsykologer undrer sig over tøjforbud: Børn bruger tøj som et spejl til omverdenen

Det erklærede over halvdelen sig altså villig til, viser rundringningen.

Afsløringen har vakt vrede i Sverige, for selvom der er religionsfrihed, og forældre naturligvis har forældremyndigheden over deres børn, så er der ikke hjemmel i lovgivningen til at tvinge børn i tøj, de ikke vil have på.

Børns rettigheder er ikke til forhandling

Børns rettigheder på dette område må og kan man ikke gå på kompromis med, mener undervisningsministeren.

- Skolens retningslinjer er meget klare. Alt tøj er et personligt udtryk for børn. Der bør aldrig være et barn, der oplever, at offentligheden kontrollerer, hvilken slags tøj de skal bære, siger han til SVT og fortsætter:

- Det er derfor, det er så vigtigt for mig at være ekstremt tydelig. Jeg forstår, at man kan havne i svære situationer, men man må ikke ende med at gå på kompromis.

Samtidig opfordrer ministeren til et møde med Skolinspektionen, der er kontrolmyndighed for de svenske uddannelsesinstitutioner, og amts- og regionstyrelserne i Stockholm, Göteborg og Malmö.